钦定古今图书集成/方舆汇编/职方典/第1125卷 > 《石屋桥记》艾锺秀
## 钦定古今图书集成/方舆汇编/职方典/第1125卷 > 《石屋桥记》艾锺秀

县之南三十里，有滥觞之源，发于梓木，绕于金界，流
于石屋，以会于隽，乃崇、通上下要津也。其源虽近出
百里，然春夏雨暴涨，顷刻平岸。隆冬深寒，必褰裳乃
济，步者病焉。弘治初年，有尼僧募民财为石桥，石完
而工拙，不逾岁而遽为滥觞所毁，民病涉者又逾二
十年。金界僧清澄每廑底绩之心，而力苦不逮。正德
己卯，遍募于崇、通，得赀财若干，鸠其工之良，求石之
坚牢，又分一派为五道，以散山潦横流之势，厥功大
焉。越明年而桥成，佥谓予有事于楚，《纪志》之修，宜记
之。复一日策马桥上，叹曰：“雨毕除道，水涸成梁，先王
之政也，有司之事也，亦好善慕义者之乐得而为之
也。孰意王政久废，有司不知，而闾阎”好善慕义者复
少，乃一僧流不靳而竟为之耶？虽土石财木取之吾
民，而非僧之广募亦未易遽集。使僧皆若人，以勤民
事，以裨五政，则逃墨归儒有渐矣。其视世俗感民财
以苟衣食者，用意何如也？吾斯有取也。援笔为之记。